Document ID: 32011D0730

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Νοεμβρίου 2011
σχετικά με τη χρηματοδοτική συμμετοχή της Ένωσης στο πλαίσιο έκτακτων μέτρων για την καταπολέμηση του αφθώδους πυρετού στη Βουλγαρία το 2011
[κοινοποιηθείσα υπό τον αριθμό Ε(2011) 7993]
(Το κείμενο στη βουλγαρική γλώσσα είναι το μόνο αυθεντικό)
(2011/730/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 14,
Εκτιμώντας τα ακόλουθα:
(1)
Ο αφθώδης πυρετός είναι εξαιρετικά μεταδοτική ιογενής νόσος των άγριων και οικόσιτων δίχηλων με σημαντικές επιπτώσεις στην κερδοφορία της κτηνοτροφίας που διαταράσσει το εμπόριο εντός της Ένωσης και τις εξαγωγές σε τρίτες χώρες.
(2)
Σε περίπτωση εκδήλωσης εστίας αφθώδους πυρετού, υπάρχει κίνδυνος να διαδοθεί ο νοσογόνος παράγοντας σε άλλες εκμεταλλεύσεις εκτροφής ζώων ευπαθών ειδών εντός του προσβληθέντος κράτους μέλους, αλλά επίσης και σε άλλα κράτη μέλη και σε τρίτες χώρες μέσω της διακίνησης ζώντων ζώων ευπαθών ειδών ή προϊόντων τους.
(3)
Η οδηγία 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και με την τροποποίηση της οδηγίας 92/46/ΕΟΚ (2) θεσπίζει μέτρα τα οποία σε περίπτωση εκδήλωσης εστίας πρέπει να εφαρμόζονται επειγόντως από τα κράτη μέλη, ώστε να προλαμβάνεται η περαιτέρω εξάπλωση του ιού.
(4)
Η απόφαση 2009/470/ΕΚ ορίζει τις διαδικασίες που διέπουν τη χρηματοδοτική συνδρομή της Ένωσης για συγκεκριμένα κτηνιατρικά μέτρα, συμπεριλαμβανομένων των έκτακτων μέτρων. Σύμφωνα με το άρθρο 14 παράγραφος 2 της εν λόγω απόφασης, τα κράτη μέλη λαμβάνουν χρηματοδοτική συνδρομή για την κάλυψη του κόστους ορισμένων μέτρων για την εξάλειψη του αφθώδους πυρετού.
(5)
Στο άρθρο 14 παράγραφος 4 της απόφασης 2009/470/ΕΚ καθορίζονται κανόνες για το ποσοστό των δαπανών των κρατών μελών οι οποίες μπορούν να καλυφθούν από τη χρηματοδοτική συμμετοχή της Ένωσης.
(6)
Η καταβολή χρηματοδοτικής συμμετοχής από την Ένωση για τη λήψη έκτακτων μέτρων με σκοπό την εξάλειψη του αφθώδους πυρετού υπόκειται στους κανόνες που καθορίζονται στον κανονισμό (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (3).
(7)
Έξαρση του αφθώδους πυρετού σημειώθηκε στη Βουλγαρία το πρώτο εξάμηνο του 2011. Η Βουλγαρία έλαβε μέτρα σύμφωνα με την οδηγία 2003/85/ΕΚ για να καταπολεμήσει τις εστίες αυτές.
(8)
Οι αρχές της Βουλγαρίας μπόρεσαν να καταδείξουν, μέσω εκθέσεων που υπέβαλαν στη μόνιμη επιτροπή για την τροφική αλυσίδα και την υγεία των ζώων και με τη συνεχή διαβίβαση πληροφοριών σχετικά με την εξέλιξη της κατάστασης της νόσου, ότι εφάρμοσαν αποτελεσματικά τα μέτρα ελέγχου τα οποία προβλέπονται στην οδηγία 2003/85/ΕΚ.
(9)
Συνεπώς, οι αρχές της Βουλγαρίας έχουν εκπληρώσει τις τεχνικές και διοικητικές υποχρεώσεις τους όσον αφορά τα μέτρα που προβλέπονται στο άρθρο 14 παράγραφος 2 της απόφασης 2009/470/ΕΚ και στο άρθρο 6 του κανονισμού (ΕΚ) αριθ. 349/2005.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χρηματοδοτική συμμετοχή της Ένωσης υπέρ της Βουλγαρίας
1. Η Ένωση χορηγεί στη Βουλγαρία χρηματοδοτική συμμετοχή στις δαπάνες που πραγματοποίησε το εν λόγω κράτος μέλος το πρώτο εξάμηνο του 2011 στο πλαίσιο της λήψης μέτρων για την καταπολέμηση του αφθώδους πυρετού στη Βουλγαρία, σύμφωνα με το άρθρο 14 παράγραφοι 2 και 4 της απόφασης 2009/470/ΕΚ.
2. Η χρηματοδοτική συμμετοχή της Ένωσης είναι ίση προς το 60 % (εξήντα τοις εκατό) της συνολικής επιλέξιμης δαπάνης.
3. Το ύψος της χρηματοδοτικής συμμετοχής που προβλέπεται στην παράγραφο 1 καθορίζεται σε μεταγενέστερη απόφαση η οποία θα εκδοθεί σύμφωνα με τη διαδικασία που προβλέπεται στο άρθρο 40 παράγραφος 2 της απόφασης 2009/470/ΕΚ.
Άρθρο 2
Αποδέκτης
Η παρούσα απόφαση απευθύνεται στη Δημοκρατία της Βουλγαρίας.
Βρυξέλλες, 9 Νοεμβρίου 2011.

Labels: 18
19
5
6